POROČILO KOMISIJE SVETU IN EVROPSKEMU PARLAMENTU

Obratovanje reaktorja z visokim luksom v letu 2011

Svet je 25. maja 2009 sprejel triletni (2009–2011) dopolnilni raziskovalni program, ki ga bo izvajalo Skupno raziskovalno središče (JRC) za obratovanje reaktorja z visokim luksom (Hugh Lux Reaktor – HFR) v Petanu na Nizozemskem. Člen 4 tega sklepa Sveta določa, da Komisija letno obvešča Evropski parlament in Svet tako, da predloži poročilo o izvajanju dopolnilnega raziskovalnega programa. To poročilo o dejavnostih reaktorja iz leta 2011 je tretje in zadnje od treh letnih poročil, ki so zajela celoten dopolnilni raziskovalni program.

Reaktor obratuje od leta 1961, po zamenjavi reaktorske posode leta 1984 in obsežnem popravilu leta 2010 na t.i. napravah Ottom Plug Line pa zagotavlja različne možnosti za obsevanje (v sredici reaktorja, reflektorju in bazenu).

Glavna cilja dopolnilnega raziskovalnega programa sta:

(1) zagotoviti varno in zanesljivo obratovanje HFR, da se zagotovi razpoložljivost nevtronskega luksa v poskusne namene;

(2) raziskovalnim inštitutom omogočiti učinkovito rabo HFR na številnih področjih: izboljšanje varnosti goriva in materialov v jedrskih reaktorjih, ki so pomembni za Evropo, zdravstvo, vključno z razvojem medicinskih izotopov za medicinske raziskave, jedrska fuzija, temeljne raziskave in usposabljanja ter ravnanje z odpadki.

HFR je tudi izobraževalna ustanova za strokovnjake na doktorskem in postdoktorskem študiju, saj jim omogoča opravljanje raziskovalnih dejavnosti prek nacionalnih ali evropskih programov.

Reaktor se tudi uporablja za komercialno proizvodnjo radioizotopov.

V letu 2011 so bili izpolnjeni naslednji cilji v zvezi z varnim obratovanjem in raziskavami:

1. Varno obratovanje HFR

Evropska skupnost za atomsko energijo (Euratom) je lastnik obrata (v zakupu za 99 let), JRC pa z obratom in proračunom upravlja. Reaktor HFR upravlja skupina za jedrske raziskave in svetovanje (Nuclear Research and consultancy Group – NRG), ki upravlja in vzdržuje obrat ter upravlja komercialne dejavnosti v zvezi z reaktorjem[1]. Ima dovoljenje za obratovanje, ki ga je izdal nizozemski nacionalni regulativni organ KDF (Kernfysische Dienst). Kot za jedrske elektrarne so tudi za HFR predpisani desetletni redni varnostni pregledi, ki jih opravi NRG.

Aprila 2011 je Mednarodna agencija za atomsko energijo (MAAE) na HFR opravila neodvisen pregled „Integrirana ocena varnosti raziskovalnih reaktorjev“ (Integrated Safety Assessment for Research Reactors – INSARR). Iz tega pregleda izhaja, da so bila upoštevana vsa priporočila/predlogi iz varnostnega pregleda v zvezi s popravilom na t.i. napravi Bottom Plug Liner v letu 2010, iz pregleda INSARR iz leta 2005 pa približno polovica. V letu 2012 bodo dokončno izvedeni vsi popravni ukrepi.

Po jedrski nesreči marca 2011 v Fukushimi na Japonskem je bil na reaktorju HFR in drugih jedrskih objektih na lokaciji Petten opravljen izreden varnostni pregled.

Rezultati so pokazali, da jedrske naprave in objekti izpolnjuje vse varnostne zahteve iz dovoljenja in bi lahko prestali skrajne vremenske razmere, vključno s poplavami in potresi ali obojim. Izredni varnostni pregled je tudi pokazal, da je možno povečati odpornost jedrskih objektov ter njihovo varnost z vrsto dodatnih ukrepov, npr. na naslednjih področjih: dodatna mobilna oprema, okrepitev sestavov, razvoj novih postopkov itd. Ti ukrepi se trenutno izvajajo.

V letu 2011 je HFR obratoval 290 dni. To ustreza dejanski razpoložljivosti v višini 99,22 % glede na prvotni načrt obratovanja. Nazivna moč je znašala 45 MW, celotna proizvodnja energije pa približno 13 008 MWd, kar ustreza porabi goriva v višini približno 16,24 kg U-235.

V prvem četrtletju 2011 je bilo zadnjih 18 izrabljenih gorivnih elementov z visoko obogatenim uranom prepeljanih v zabojnikih CASTOR MTR2 do odlagališča (HABOG) osrednje nizozemske organizacije za radioaktivne odpadke (COVRA).

Vzdrževalne dejavnosti so obsegale preventivno, korektivno in redno vzdrževanje vseh sistemov, sestavov in komponent ter so bile izvedene z namenom, da se omogoči varno in zanesljivo obratovanje HFR. Za podaljšanje dovoljenja je bil potreben preskus tesnjenja (0,5 bara nadtlaka za 48 ur) in opravljenih več sprememb (LOCA 4,5 in 6). Vse spremembe so bile opravljene po reviziji opisa obrata in navodil za obratovanje, sledile pa so uspešnemu zagonu obrata in preskusom, predhodno pa so bila pridobljena tudi potrebna dovoljenja.

Nesreče po mednarodni lestvici jedrskih in radioloških dogodkov (INES) niso bile prijavljene.

2. Raziskave in proizvodnja izotopov

2.1 Raziskave

V letu 2011 so se opravljale naslednje še trajajoče znanstvene dejavnosti:

· upravljanje NeT, evropske mreže za standardizacijo nevtronskih tehnik za sestavno integriteto. Glavne poskusne dejavnosti v letu 2011 so se nanašale na študije majhnega kota sipanja v procesih staranja materialov;

· raziskovanje nevtronske difrakcije v nikljevih zlitinah;

· poskusi obsevanja goriva, da se zmanjša radiotoksičnost jedrskih odpadkov glede na tehnološka vprašanja na področju transmutacije manjšinskih aktinoidov (t.j. zmogljivost zadržanja cepitvenih produktov, brezprašen postopek, nabrekanje zaradi helija);

· poskusi za preučevanje poslabšanja sestavnega materiala reaktorja pri obsevanju (grafiti, vzorci jekel, ki se uporabljajo v reaktorjih, zvari, zvari zlitin z visoko vsebnostjo niklja);

· tehnologija fuzijskih reaktorjev na področju analize materialov med obsevanjem in po obsevanju, predvidenih za notranjo oblogo reaktorja ITER (CuCrZr).

2.2 Proizvodnja izotopov

Po treh letih prekinitev v proizvodnji izotopov v reaktorju HFR je v letu 2011 obratovanje potekalo po normalnem vzorcu kot že v letih pred 2008. HFR je ponovno dokazal, da ima ključno vlogo kot največji proizvajalcev medicinskih izotopov v Evropi in kot eden največjih tovrstnih proizvajalcev na svetu. Skupni obseg in vrednost izotopov ter s tem povezanih storitev, ki jih je dobavil HFR, sta v letu 2011 znova narasla.

Po dokončnem popravilu reaktorja HFR septembra 2010 se je za specializirano industrijo elektronike ponovno pričela proizvodnja silicija, dopiranega z nevtronsko transmutacijo. Med letom 2011 je NRG ponovno pričela uporabljati standardno konfiguracijo proizvodnih zmogljivosti reaktorja in obsevati silicijeve ingote za proizvodnjo visokokakovostnih proizvodov, ki se uporabljajo pri visoki napetosti in na drugih specializiranih elektronskih področjih, za katere je ustrezen samo silicij, dopiran z nevtronsko transmutacijo.

V letu 2011 je NRG še naprej tesno sodelovala z drugimi udeleženci v mreži za dobavo medicinskih izotopov kakor tudi z medicinsko skupnostjo, vladami, Evropsko komisijo, OECD/NEA in MAAE. S temi dejavnostmi naj bi se nadalje podprla usklajena prizadevanja, potrebna za čim večjo zmanjšanje prihodnjih tveganj v zanesljivosti oskrbe s kritičnimi medicinskimi izotopi.

3. Finančni prispevki za izvajanje programa

Leta 2011 so države članice za izvajanje programa namenile naslednje finančne prispevke: Belgija: 400 000 EUR, Francija: 300 000 EUR, Nizozemska: 8 223 000 EUR.

Opozoriti je treba, da ti prispevki krijejo stroške v skladu s Prilogo II k Odločbi Sveta 2009/410/Euratom. Ti zneski so bili izračunani, da se uravnotežijo predvideni stroški reaktorja za obdobje 2011, pri čemer je bila upoštevana pričakovana višina poslovnega dohodka. Komisija v nobenem primeru ne krije primanjkljaja, nastalega pri obratovanju, vključno z morebitnimi stroški za vzdrževanje ali popravila.

Komisija je leta 2011 iz dopolnilnega programa prejela 800 000 EUR kot rezervacijo za sklad za razgradnjo. Ta znesek je bil skupaj z ostalimi izdatki Komisije (npr. neposredni stroški za osebje, javne službe, ravnanje z izrabljenim gorivom) v višini 5 597 000 EUR financiran iz proračuna dopolnilnega programa.

Komisija v spremnem delovnem dokumentu podrobneje opisuje vse rezultate delovanja HFR v letu 2011.

[1] JRC in nizozemsko središče „Stichting Energieonderzoek Centrum Nederland“, okrajšava „ECN“ (prej Stichting Reactor Centrum Nederland, okrajšava „RCN“), sta 20. junija 1967 sklenila pogodbo o sodelovanju št. 054-68-1 PET N pri upravljanju obratovanja HFR v JRC.